Source: http://ec.europa.eu/civiljustice/parental_resp/parental_resp_cze_mt.htm
Timestamp: 2019-06-17 02:02:17+00:00
Document Index: 780897

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Risponsabilità tal-ġenituri - Repubblika Ċeka
Kummissjoni Ewropea > NGE > Risponsabilità tal-ġenituri > Repubblika Ċeka
Risponsabilità tal-ġenituri - Repubblika Ċeka
1. F’termini prattiċi, xi jfisser it-terminu legali “ir-responsabbiltà tal-ġenituri”? X’inhuma d-drittijiet u l-obbligi ta’ min ikollu r-responsabbiltà tal-ġenituri?
2. Bħala regola ġenerali, min huwa responsabbli bħala ġenitur tat-tfal?
3. Jekk il-ġenituri ma jistgħux jew mhumiex lesti li jeżerċitaw ir-responsabbiltà tal-ġenituri fil-konfront tat-tfal tagħhom, tista’ tinħatar persuna oħra minflokhom?
4. Jekk il-ġenituri jiddivorzjaw jew jisseparaw, kif tiġi ddeterminata l-kwistjoni tar-responsabbiltà tal-ġenituri għall-futur?
5. Jekk il-ġenituri jikkonkludu ftehim dwar il-kwistjoni tar-responsabbiltà tal-ġenituri, liema formalitajiet iridu jiġu rispettati biex il-ftehim ikun jorbot legalment?
6. Jekk il-ġenituri ma jistgħux jilħqu ftehim dwar il-kwistjoni tar-responsabbiltà tal-ġenituri, liema metodi alternattivi jeżistu sabiex jintlaħaq ftehim barra mill-qorti?
7. Jekk il-ġenituri jitilgħu l-qorti, liema kwistjonijiet jistgħu jkunu deċiżi mill-imħallef fejn għandu/ha x’jaqsam/taqsam it-tifel/tifla?
8. Jekk il-qorti tiddeċiedi li wieħed mill-ġenituri għandu jkollu l-kustodja esklużiva ta’ tifel/tifla, dan ifisser li huwa jew hija jista’/tista’ jiddeċiedi/tiddeċiedi dwar il-kwistjonijiet kollha li għandhom x’jaqsmu mat-tifel/tifla mingħajr ma l-ewwel jikkonsulta/tikkonsulta lill-ġenitur l-ieħor?
9. Jekk il-qorti tiddeċiedi favur kustodja konġunta ta’ tifel/tifla, dan xi jfisser fil-prattika?
10. Quddiem liema qorti jew awtorità għandi nitla’ jekk nixtieq niddepożita applikazzjoni dwar ir-responsabbiltà tal-ġenituri? Liema formalitajiet iridu jiġu osservati u liema dokumenti għandi nehmeż ma’ l-applikazzjoni?
11. Liema proċedura tapplika f’dawn il-każi? Hija disponibbli proċedura ta’ emerġenza?
12. Nista’ nikseb għajnuna legali biex inkopri l-ispejjeż tal-proċedura?
13. Hemm possibbiltà li nappella minn deċiżjoni dwar ir-responsabbiltà tal-ġenituri?
14. F’ċerti każi, jista’ jkun hemm il-ħtieġa li ssir applikazzjoni quddiem qorti jew awtorità oħra biex tkun infurzata deċiżjoni dwar ir-responsabbiltà tal-ġenituri. Liema proċedura tapplika f’każi ta’ din ix-xorta?
15. X’għandi nagħmel biex deċiżjoni dwar ir-responsabbiltà tal-ġenituri li tingħata minn qorti fi Stat Membru ieħor tkun rikonoxxuta u infurzata fir-Repubblika Ċeka? Liema proċedura tapplika f’dawn il-każi?
16. Quddiem liema qorti għandi nitla’ fir-Repubblika Ċeka biex nopponi r-rikonoxximent ta’ deċiżjoni dwar ir-responsabbiltà tal-ġenituri li ngħatat minn qorti fi Stat Membru ieħor? Liema proċedura tapplika f’dawn il-każi?
17. Liema liġi tiġi applikata fi proċedura dwar responsabbiltà tal-ġenituri fejn it/tifel/tifla jew il-partijiet ma jgħixux fir-Repubblika Ċeka jew huma ta’ nazzjonalitajiet differenti?
It-terminu “ir-responsabbiltà tal-ġenituri” għandu l-bażi tiegħu fl-Att tal-Familja. Dan it-terminu jirrappreżenta sommarju tad-drittijiet u tar-responsabbiltajiet:
meta wieħed jieħu ħsieb tifel/tifla li huwa/hija minuri, speċjalment meta tiġi inkluża l-kura tas-saħħa tat-tifel/tifla u l-iżvilupp fiżiku, emozzjonali, intellettwali u morali tiegħu/tagħha,
meta wieħed jirrappreżemta tifel/tifla li huwa/hija minuri,
meta wieħed jamministra l-proprjetà tat-tifel/tifla.
Meta jeżerċitaw id-drittijiet u r-resposabbiltajiet fi ħdan il-qafas tar-responsabbiltà tal-ġenituri, il-ġenituri huma speċjalment obbligati li jħarsu l-interessi tat-tifel/tifla, jiggwidaw l-imġiba tat-tifel/tifla u jwettqu s-superviżjoni tat-tifel/tifla b’mod li jikkorrispondi għal-livell ta’ l-iżvilupp tat-tifel/tifla. Għandhom id-dritt jużaw dixxiplina raġonevoli b’tali mod li d-dinjità tat-tifel/tifla ma tkunx affettwata u li ma jkun hemm l-ebda theddida għas-saħħa tat-tifel/tifla jew għall-iżvilupp fiżiku, emozzjonali, intellettwali jew morali tiegħu/tagħha. Il-ġenituri għandhom l-obbligu jagħtu lil tifel/tifla, li huwa/hija kapaċi li jkollu/jkollha l-opinjoni tiegħu/tagħha u jivvaluta/tivvaluta l-ambitu tal-miżuri li jaffetwawh/a, bl-informazzjoni kollha meħtieġa u l-opportunità li jesprimi/tesprimi opinjoni b’mod liberu dwar id-deċiżjonijiet kollha li jikkonċernaw il-kwistjonijiet essenzjali li jinvolvu lit-tifel/tifla. Il-ġenituri jirrappreżentaw lit-tifel/tifla fl-atti legali kollha li għalihom it-tifel/tifla ikun/tkun legalment minuri.
Il-ġenituri bijoloġiċi tat-tifel/tifla huma ġeneralment responsabbli bħala ġenituri tat-tifel/tifla konċernat/a msemmi/ja. Jekk it-tifel/tifla jiġi/tiġi adottat/a, din ir-responsabbiltà tiġi trasferita lill-ġenituri adottivi. Ma tagħmel l-ebda differenza jekk il-koppja tkunx miżżewġa jew le jew jekk it-tifel/tifla kienx/kinitx imwieled/imwielda fiż-żwieġ jew barra ż-żwieġ. Ir-responsabbiltà tal-ġenituri tibda mat-twelid tat-tifel/tifla. Jekk dan jinvolvi relazzjoni, li tinħoloq bħala riżultat ta’ adozzjoni, ir-reponsabbiltà tal-ġenituri tibda meta tiġi fis-seħħ id-deċiżjoni tal-qorti dwar l-adozzjoni tat-tifel/tifla.
Ir-responsabbiltà tal-ġenituri tapplika għall-ġenituri, sakemm dawn ikollhom il-kapaċità sħiħa li jwettqu atti legali. Madankollu, il-qorti tista’ tirrikonoxxi ukoll reponsabbiltà tal-ġenituri li tikkonċerna tifel/tifla fil-każ ta’ ġenitur ta’ taħt l-età ta’ sittax-il sena, sakemm il-ġenitur imsemmi jissodisfa/tissodisfa l-prerekwiżiti għat-twettiq tad-drittijiet u tar-responsabbiltajiet li jirriżultaw mir-reponsabbiltà tal-ġenituri.
Jekk wieħed mill-ġenituri ma jkunx għadu ħaj, ma jkunx magħruf jew ma jkollux il-kapaċità sħiħa li jwettaq atti legali, ir-responsabbiltà tal-ġenituri taqa’ fuq it-tieni ġenitur.
Jekk il-prerekwiżiti legali jkunu sodisfatti, il-qorti tista’ tiddeċiedi dwar is-sospensjoni ta’ l-eżerċizzju tar-reponsabbiltà tal-ġenituri, il-limitazzjoni ta’ l-eżerċizzju tar-responsabbiltà tal-ġenituri jew fuq it-tneħħija tar-responsabbiltà tal-ġenituri.
Il-qorti tista’ tissospendi l-eżerċizzju tar-responsabbiltà tal-ġenituri, jekk impediment sinifikanti ma jħallix lil ġenitur iwettaq/twettaq ir-responsabbiltajiet tiegħu jew tagħha bħala ġenitur u jekk ikun fl-interessi tat-tifel/tifla li jagħmel dan.
Il-qorti tista’ tillimita r-responsabbiltà tal-ġenituri ta’ ġenitur, jekk il-ġenitur imsemmi ma jkunx qed iwettaq b’mod korrett ir-responsabbiltajiet tiegħu/tagħha ta’ ġenitur u jekk ikun fl-interessi tat-tifel/tifla li jagħmel dan. Jekk ġenitur jabbuża/tabbuża mir-reponsabbiltà tiegħu ta’ ġenitur jew jittraskuraha/tittraskuraha b’mod serju, il-qorti se tneħħi r-responsabbiltà tal-ġenituri mingħand il-ġenitur imsemmi.
Jekk il-ġenituri tat-tifel/tifla jkunu mietu, tneħħitilhom ir-responsabbiltà tal-ġenituri, kellhom l-eżerċizzju tar-responsabbiltajiet tal-ġenituri sospiż jew m’għandhomx b’mod sħiħ il-kapaċità biex iwettqu atti legali, il-qorti se taħtar tutur għat-tifel/tifla li se jrabbi lit-tifel/tifla, jirrappreżentah/a u jamministra l-proprjetà tiegħu/tagħha minflok il-ġenituri tat-tifel/tifla.
Jekk ġenitur iwettaq/twettaq reat intenzjonali kontra t-tifel/tifla tiegħu/tagħha jew jekk il-ġenitur imsemmi juża/tuża tifel/tifla ta’ inqas minn ħmistax-il sena biex iwettaq/twettaq reat jew ikun kompliċi fit-twettiq ta’ reat, il-qorti dejjem se tivvaluta jekk dan jikkostitwixxix raġuni biex jinfetħu proċeduri għat-tneħħija tar-responsabbiltà tal-ġenituri mingħand il-ġenitur.
Id-deċiżjonijiet tal-qorti msemmija aktar ’il fuq ma jwasslux għat-tmiem ta’ l-obbligu tal-ġenitur li jipprovdi manteniment għat-tarbija.
Il-ġenituri jirrappreżentaw lit-tifel/tifla fl-atti legali kollha li għalihom it-tifel/tifla ma jkunx/tkunx legalment kompetenti b’mod sħiħ. L-ebda wieħed mill-ġenituri ma jista’ jirrappreżenta lit-tifel/tifla, jekk dan jinvolvi atti legali fi kwistjonijiet fejn jista’ jinqala’ kunflitt bejn interess bejn il-ġenituri u t-tifel/tifla jew bejn diversi tfal ta’ l-istess ġenituri. Jekk l-ebda wieħed mill-ġenituri ma jkun jista’ jirrappreżenta lit-tifel/tifla, il-qorti se taħtar trustee għat-tifel/tifla li se jirrappreżenta lit-tifel/tifla fi proċeduri jew matul it-twettiq ta’ att legali speċifiku. Dan it-trustee ġeneralment jintgħażel minn korp li jwettaq il-protezzjoni tal-benesseri soċjali tat-tifel/tifla.
Jekk il-ġenituri tat-tifel/tifla jkunu mietu, jew jekk tkun tneħħitilhom ir-responsabbiltà tal-ġenituri, kellhom l-eżerċizzju tar-responsabbiltajiet tal-ġenituri tagħhom sospiż jew m’għandhomx b’mod sħiħ il-kapaċità biex iwetttqu atti legali, il-qorti se taħtar tutur għat-tifel/tifla li se jrabbi lit-tifel/tifla, jirrappreżentah/a u jamministra l-proprjetà tiegħu/tagħha minflok il-ġenituri tat-tifel/tifla. B’mod speċjali, it-tutur għandu jkun individwu rakkomandat mill-ġenituri. Jekk ħadd ma jkun ġie rakkomandat b’dan il-mod, il-qorti se taħtar tutur minn fost il-qraba tat-tifel/tifla jew minn fost l-individwi viċin it-tifel/tifla jew il-familja tiegħu/tagħha jew persuna naturali oħra. Jekk l-ebda persuna naturali ma tkun tista’ tinħatar bħala tutur tat-tifel/tifla, il-qorti se taħtar korp għall-protezzjoni tal-benesseri soċjali tat-tifel/tifla. It-tutur huwa responsabbli fil-konfront tal-qorti għat-twettiq ta’ din il-funzjoni u huwa obbligat li jagħti lill-qorti rapporti dwar it-tifel/tifla taħt it-tutela tiegħu u kontijiet li jikkonċernaw l-amministrazzjoni tal-proprjetà tat-tifel/tifla. Madankollu, it-tutur m’għandu l-ebda obbligu ta’ manteniment fir-rigward tat-tifel/tifla. Barra minn hekk, it-tutur m’għandux ir-responsabbiltà tal-ġenituri; madankollu, ir-relazzjoni bejn tutur u tifel/tifla hija rregolata mid-dispożizzjonijiet ta’ l-Att tal-Familja li jikkonċerna d-drittijiet u l-obbligi tat-tfal u tal-ġenituri. Id-deċiżjonijiet kollha tat-tutur fi kwistjonijiet essenzjali li jikkonċernaw it-tifel/tifla jeħtieġu l-approvazzjoni tal-qorti.
L-Att tal-Familja jippermetti wkoll li wħud mill-jeddijiet u mir-responsabilitajiet parzjali li għandhom x’jaqsmu mar-responsabbiltà tal-ġenituri jitwettqu minn individwu xieraq ieħor. Pereżempju, huwa ammissibbli li l-qorti tafda lit-tifel/tifla fil-kura ta’ persuna naturali oħra, jekk il-persuna msemmija tagħti garanzija ta’ trobbija xierqa u taqbel li tiġi fdata bil-kura tat-tifel/tifla. Jekk dan ikun il-każ, il-qorti tispeċifika l-ambitu tad-drittijiet u ta’ l-obbligi ta’ persuna ta’ din ix-xorta f’relazzjoni għat-tifel/tifla kkonċernat/a.
Għażla oħra hija li t-tifel/tifla tiġi/jiġi fdat/a f’foster care (kura ta’ tifel/tifla tar-rispett). Meta jkun qed jieħu ħsieb it-tifel/tifla, il-ġenitur tar-rispett (foster parent) iwettaq id-drittijiet u r-responsabbiltajiet tal-ġenituri tat-tifel/tifla b’mod ugwali. Il-ġenitur tar-rispett, madankollu, m’għandu l-ebda obbligu ta’ manteniment fil-konfront tat-tifel/tifla u huwa jew hija jista’ biss jirrappreżenta lit-tifel/tifla u jamminstra l-affarijiet tat-tifel/tifla biss fi kwistjonijet regolari.
F’dawk il-każi fejn id-drittijiet tal-proprjetà tat-tifel/tifla jistgħu jkunu mhedda, il-qorti se taħtar trustee għal protezzjoni akbar tal-proprjetà tat-tifel/tifla. Barra dan, irid jinħatar trustee jekk il-qorti ħadet deċiżjoni dwar il-limitazzjoni ta’ l-eżerċizzju tar-responsabbiltà tal-ġenituri u huwa/hija jista’ jinħatar jekk ikun fl-interess tat-tifel/tifla li jsir dan. Trustee jista’ jkun persuna naturali b’kapaċità sħiħa li jwettaq atti legali, li l-istil tal-ħajja tiegħu jiggarantixxi t-twettiq korrett ta’ din il-funzjoni u li jaqbel li jinħatar bħala trustee. Jekk ma tkunx tista’ tinħatar persuna naturali, il-qorti ġeneralment taħtar korp għall-protezzjoni tal-benesseri soċjali tat-tifel/tifla bħala trustee.
Jekk ikun hemm kwalunkwe raġuni serja għala l-ġenituri ma jistgħux jiżguraw it-trobbija tat-tifel/tifla, jew meta t-trobbija tat-tifel/tifla ma tistax tiġi żgurata b’mod xieraq minħabba r-raġunijiet serji jew it-trobbija tkun mhedda jew vjolata b’mod serju, il-qorti tista’ tqiegħed lit-tifel/tifla f’kura istituzzjonali jew tqiegħed lit-tifel/tifla f’istituzzjoni għal tfal li jeħtieġu għajnuna immedjata.
F’dawn il-każi, dejjem tingħata preferenza lill-ftehim li jintlaħaq bejn il-ġenituri. Fil-każ ta’ ftehim, huwa meħtieġ li tinstab soluzzjoni għall-kwistjoni ta’ lil min se jiġi/tiġi fdat/a it-tifel/tifla u kif kull wieħed mill-ġenituri għandu jikkontribwixxi għall-manteniment tat-tifel/tifla. Madankollu, dan il-ftehim jeħtieġ l-approvazzjoni tal-qorti biex isir validu. Ftehim jista’ jintuża wkoll biex jirregola l-kuntatt tat-tifel/tifla mal-ġenituri; dan il-ftehim, madankollu, ma jeħtieġx l-approvazzjoni tal-qorti. Jekk il-ġenituri ma jilħqux ftehim dwar il-kwistjonijiet essenzjali rigward l-eżerċizzju tar-responsabbiltà tal-ġenituri, se tiddeċiedi l-qorti. Il-qorti tista’ tiddeċiedi f’dawn il-kwistjonijiet anki jekk ma tirċevix proposta biex tagħmel dan, jekk dan ikun jinvolvi lil tifel/tifla taħt l-età li l-ġenituri tiegħu/tagħha ma jkunux jgħixu flimkien u li ma jkunux laħqu ftehim dwar il-kwistjoni tal-manteniment u t-trobbija tat-tifel/tifla. Fil-każ ta’ divorzju, il-ftehim dwar min se jkun fdat bit-trobbija tat-tifel/tifla u l-mod kif kull ġenitur se jikkontribwixxi għall-manteniment tat-tifel/tifla (sew jekk dan jiġi miftiehem permezz ta’ ftehim u sew jekk b’deċiżjoni tal-qorti) huwa prerekwiżit essenzjali tad-divorzju.
Jekk ftehim li jirregola l-eżerċizzju tar-responsabbiltà tal-ġenituri ikun se jieħu l-post ta’ deċiżjoni tal-qorti dwar id-drittijiet u r-responsabbiltajiet tal-ġenituri li jikkonċernaw tifel/tifla taħt l-età fil-perjodu ta’ wara divorzju (b’mod partikolari l-għażla ta’ min se jkun fdat bit-trobbija tat-tifel/tifla u kif kull ġenitur għandu jikkontribwixxi għall-manteniment tat-tifel/tifla), ftehim ta’ din ix-xorta jeħtieġ l-approvazzjoni tal-qorti biex ikun validu. Madankollu, il-ftehim dwar il-kuntatt bejn il-ġenituri u t-tifel/tifla ma jeħtieġ l-ebda approvazzjoni ta’ din ix-xorta.
F’każi ta’ din ix-xorta, huwa possibbli li wieħed jagħmel użu mis-servizzi ta’ medjaturi li jistgħu jinstabu f’kull Qorti Distrettwali. Il-kompitu tagħhom huwa li jipprovaw jiksbu ftehim paċifiku bejn iż-żewġ partijiet; f’dan il-proċess, għandhom ir-rwol ta’ l-intermedjarju.
Barra minn hekk, huwa possibbli li jintużaw dawk li jissejħu servizzi ta’ għotja ta’ pariri dwar iż-żwieġ, il-familja u r-relazzjonijiet interpersonali, li jinvolvu għajnuna minn psikoloġi u ħaddiema soċjali kkwalifikati. Hemm ukoll ħafna organizzazzjonijiet ta’ bla qligħ fir-Repubblika Ċeka li jistgħu jiġu kkuntattjati f’dan il-kuntest.
Barra minn hekk, fir-rigward tar-responsabbiltà tal-ġenituri, il-ġenituri jistgħu jirrikorru għand il-korp għall-protezzjoni tal-benesseri soċjali tat-tfal.
Jista’ jiġi ddikjarat b’mod ġenerali li l-qorti tista’ tiddeċiedi dwar il-kwistjonijiet li ġejjin li jikkonċernaw il-kura tat-tifel/tifla:
il-miżuri edukattivi,
l-adozzjoni,
it-tutela u t-trusteeship,
il-manteniment.
Il-kwistjoni l-iktar komuni għad-deliberazzjoni tal-qorti hija min se jkun fdat bit-trobbija tat-tifel/tifla. Din il-kwistjoni tiġi solvuta bil-mod l-aktar komuni fil-każ tad-divorzju tal-ġenituri. It-tifel/tifla huwa/hija spiss fdat/a fil-kura ta’ wieħed mill-ġenituri. Il-qorti fuq kollox tqis l-interessi tat-tifel/tifla rigward il-personalità tiegħu/tagħha, il-kapaċitajiet għat-trobbija tal-ġenituri tiegħu/tagħha u fatturi rilevanti oħra. Jekk, madankollu, iż-żewġ ġenituri huma kapaċi jieħdu ħsieb it-tifel/tifla u jekk it-tnejn huma interessati li jrabbu lit-tifel/tifla, il-qorti tista’ tafda lit-tifel/tifla lill-kura konġunta jew alternata taż-żewġ ġenituri, jekk ikun fl-interess tat-tifel/tifla li jsir dan u jekk dan se jiżgura b’mod aħjar il-ħtiġijiet tat-tifel/tifla. Il-qorti għandha wkoll id-dritt li tiddeċiedi dwar l-ammont li kull ġenitur irid jikkontribwixxi għall-manteniment tat-tifel/tifla. Meta tispeċifika l-ammont tal-manteniment, huwa meħtieġ li jitqiesu l-proprjetà, il-kapaċitajiet u l-opportunitajiet tal-ġenituri, il-ħtiġijiet ġustifikati tat-tifel/tifla u kemm kull ġenitur se jikkontribwixxi biex jieħu ħsieb personalment tat-tifel/tifla.
Il-qorti tista’ tiddeċiedi wkoll dwar il-kwistjonijiet li jikkonċernaw ir-regolamentazzjoni tat-trobbija u tal-manteniment tat-tifel/tifla mingħajr ma tirċievi proposta biex tagħmel dan, sakemm dan jinvolvi tifel/tifla li huwa/hija minuri. Flimkien mal-kwistjonijiet imsemmija aktar ’il fuq, il-qorti tista’ tagħti wkoll deċiżjoni li tirregola l-kuntatt tat-tifel/tifla mal-ġenituri tiegħu/tagħha (dan jista’ jkun limitat jew ipprojbit, jekk dan ikun fl-interessi tat-tifel/tifla), man-nanniet tiegħu/tagħha jew ma’ ħutu/ha.
It-trobbija u l-kura tat-tifel/tifla huma biss wieħed mid-drittijiet u mir-responsabbiltajiet parzjali, li jaqgħu taħt ir-responsabbiltà tal-ġenituri. Jekk il-ġenitur li ma ġietx fdata lilu/lilha t-trobbija tat-tifel/tifla ma tkunx tneħħietlu/tneħħitilha r-responsabbiltà tal-ġenituri tiegħu/tagħha u ma tkunx ġiet limitata b’xi mod, dak il-ġenitur jibqa’/tibqa’ jkollu/ha d-dritt li jieħu/tieħu deċiżjonijiet dwar kwistjonijiet fundamentali li jikkonċernaw lit-tifel/tifla.
Flimkien mad-divorzju, l-Att tal-Familja jiddistingwi bejn li t-tifel/tifla jiġi/tiġi fdat/a fil-kura konġunta jew f’dik li talterna, sakemm li jsir dan ikun fl-aħjar interessi tat-tifel/tifla u l-ħtiġijiet tat-tifel/tifla b’hekk se jkunu żgurati b’mod aħjar. Tista’ tittieħed deċiżjoni ta’ din ix-xorta jekk il-ġenituri ikunu jistgħu jikkomunikaw u jikkooperaw safejn tidħol it-trobbija tat-tifel/tifla.
Il-kura konġunta
Il-qorti se tiddeċiedi li tafda t-tifel/tifla fil-kura konġunta tal-ġenituri, jekk il-ġenituri tat-tifel/tifla jgħixu flimkien u jħallsu b’mod konġunt għal parti mir-rekwiżiti tagħhom u jekk ikunu sodisfatti kondizzjonijiet oħrajn. Fil-prattika, il-kura konġunta tista’ tkun ta’ forma fejn ġenitur wieħed jieħu ħsieb il-ħtiġijiet tat-tifel/tifla li għandhom x’jaqsmu ma’ l-iskola u l-ġenitur l-ieħor jieħu ħsieb l-attivitajiet sportivi tat-tifel/tifla jew fejn wieħed jieħu ħsieb l-istudji tal-lingwi, filwaqt li l-ieħor jieħu ħsieb l-attivitajiet extra-kurrikulari. Iż-żewġ ġenituri mbagħad jaqsmu l-provvista tal-kura medika u l-ħtiġijiet materjali tat-tifel/tifla, bħat-tisjir, it-tindif, il-kura tal-ħwejjeġ u oħrajn.
Il-kura li talterna
Il-kura li talterna tfisser li t-tifel/tifla jiġi/tiġi fdat/a fil-kura ta’ ġenitur wieħed u mbagħad tal-ġenitur l-ieħor għal intervall ta’ żmien iddefinit b’mod preċiż. Il-qorti fl-istess ħin tiddefinixxi d-drittijiet u r-responsbbiltajiet f’dawn l-intervalli ta’ żmien li jalternaw. L-aktar frekwenti, l-alternazzjoni bejn il-ġenituri ssir kull xahar. Fil-każ tal-kura li talterna tat-tifel/tifla, huwa essenzjali li l-ġenituri jkunu jgħixu viċin ta’ xulxin, speċjalment minħabba l-attendenza ta’ l-iskola.
Huwa meħtieġ li wieħed jikkuntattja lill-Qorti Distrettwali (il-Qorti Muniċipali fi Brno), li hija pertinenti għad-distrett fejn it-tifel/tifla huwa/hija residenti bi kwalunkwe proposta li tikkonċerna r-responsabbiltà tal-ġenituri. Il-qorti tista’ tiddeċiedi wkoll fi kwistjonijiet li għandhom x’jaqsmu mal-kura ta’ minuri mingħajr ma tkun ġiet iddepożitata l-ebda proposta ta’ din ix-xorta.
Il-formalitajiet u d-dokumenti mehmuża mal-proposta jiddependu fuq it-tip speċifiku ta’ proposta involuta. Bħala regola huwa meħtieġ li jiġi indikat b’mod ċar l-individwu li jkun qiegħed iressaq il-proposta, it-tifel/tifla involut/a u l-konvenut. Huwa meħtieġ ukoll li tkun stabbilita t-talba ta’ min qed jagħmel it-talba, ir-raġuni għat-talba u l-evidenza proposta li ssostni t-talba. Il-proposta trid tinkludi d-dokumenti importanti kollha li jikkonċernaw dawn il-kwistjonijiet – pereżempju, iċ-ċertifikat tat-twelid, iċ-ċertifikat taż-żwieġ, id-deċiżjoni preċedenti tal-qorti dwar il-kwistjoni li tikkonċerna lit-tifel/tifla u oħrajn. Il-proposta trid titressaq f’numru xieraq ta’ kopji biex kull parti jkollha kopja waħda u tibqa’ kopja waħda fil-qorti.
Jekk il-proposta ma tissodisfax il-formalitajiet preskritti jew jekk xi dokument neċessarju ma’ jiġix mehmuż, il-qorti se titlob lil min għamel it-talba biex jirretifika dan in-nuqqas.
Il-qorti tista’ tibda proċeduri li jikkonċernaw il-kura ta’ tifel/tifla li huwa/hija minuri mingħajr il-ħtieġa li tiġi ddepożitata proposta, iżda huwa naturalment possibbli wkoll li titressaq proposta ta’ din ix-xorta biex jinbdew il-proċeduri.
Qabel ma tagħti d-deċiżjoni finali, il-qorti tista’ timponi fuq il-konvenut ir-responsabbiltà li jħallas il-manteniment jew tqiegħed lit-tifel/tifla fil-kura tat-tieni ġenitur jew ta’ individwu maħtur mill-qorti permezz ta’ deċiżjoni preliminari.
Il-Kodiċi tal-Proċedura Ċivili jirregola wkoll il-proċedura speċifika għal każi fejn minuri jsib ruħu f’sitwazzjoni bla ebda kura jew fejn ħajtu jew l-iżvilupp xieraq tiegħu tkun mhedda jew ivvjolata b’mod serju. F’każ ta’ din ix-xorta, il-qorti, fuq is-suġġeriment ta’ korp kompetenti għall-protezzjoni tal-benesseri soċjali tat-tfal, se tagħti deċiżjoni preliminari sabiex dak/dik it-tifel/tifla jitqiegħed/titqiegħed fil-kura ta’ l-individwu ddefinit fid-deċiżjoni msemmija. Id-deċiżjoni dwar il-proposta għal kwalunkwe deċiżjoni preliminari ta’ din ix-xorta trid tittieħed mingħajr dewmien jew mhux aktar tard minn 24 siegħa minn meta titressaq. Id-deċiżjoni preliminari tibqa fis-seħħ għal perjodu ta’ tliet xhur minn meta tkun tista’ tiġi infurzata; jekk il-proċeduri dwar il-kwistjoni jinbdew qabel ma jiskadi dan il-perjodu, id-deċiżjoni preliminari se tibqa’ fis-seħħ sakemm tkun tista’ tiġi infurzata deċiżjoni li tikkonkludi l-proċeduri. Ladarba tiġi abrogata deċiżjoni ta’ din ix-xorta, tiġi infurzata b’mod immedjat, fejn il-qorti tikkoopera mal-korpi xierqa biex il-minuri jitqiegħed fil-kura ta’ l-individwu magħżul; jekk f’dak iż-żmien it-tifel/tifla ikun/tkun qiegħed/qiegħda joqgħod/toqgħod ma’ individwu ieħor, huwa jew hija se jittieħed/tittieħed mingħand l-individwu msemmi.
Skond l-Att dwar il-Ħlasijiet tal-Qorti, il-proċeduri li għandhom x’jaqsmu ma’ kwistjonijiet ta’ tutela u l-kura tal-qorti għall-minuri huma eżenti minn kwalunkwe ħlas tal-qorti. Għalhekk, min jagħmel talba mhuwiex meħtieġ iħallas kwalunkwe ħlas tal-qorti meta jiddepożita proposta dwar ir-resposabbiltà tal-ġenituri.
Madankollu, il-kumpens għall-ispejjeż marbuta mal-ħatra ta’ avukat hija kwistjoni differenti. F’każ ta’ din ix-xorta, huwa possibbli li l-qorti tiddeċiedi biex tkun provduta għajnuna legali bla ħlas skond il-Kodiċi tal-Proċedura Ċivili. Il-provvista ta’ l-għajnuna legali bla ħlas issir, jekk tkun iġġustifikata mis-sitwazzjoni ta’ l-individwu, jiġifieri li l-imsemmi individwu ma jkunx jista’ jħallas il-ħlasijiet ta’ l-avukat. Fil-prattika, dan ifisser il-proprjetà jew is-sitwazzjoni soċjali sfavorevoli ta’ l-individwu affettwat. Il-proprjetà u s-sitwazzjoni soċjali sfavorevoli jiġu definiti skond il-kondizzjonijiet ġeneralment iffissati għal eżenzjoni mill-ħlasijiet tal-qorti (qgħad, benefiċċju ta’ l-invalidità, lif tal-maternità jew tal-paternità), iżda huwa dejjem meħtieġ li jitqiesu ċ-ċirkostanzi speċifiċi tal-każ.
Barra minn hekk, sakemm il-prerekwiżiti stabbiliti fl-Att dwar l-Avukati jiġu sodisfatti, huwa possibbli li wieħed jitlob lill-Assoċjazzjoni ta’ l-Avukati biex taħtar avukat mingħajr ħlas.
Iva, huwa possibbli li wieħed jappella minn deċiżjoni tal-qorti dwar ir-responsabbiltà tal-ġenituri. Il-Qrati Distrettwali huma l-qrati kompetenti fl-ewwel livell għall-proċeduri li jikkonċernaw ir-responsabbiltà tal-ġenituri. Għalhekk, se jisimgħu l-appelli l-Qrati Reġjonali (jew il-Qorti Muniċipali fi Praga). Huwa possibbli li jiġi depożitat appell kontra d-deċiżjoni tal-qorti fi żmien ħmistax-il ġurnata mill-irċevuta ta’ kopja bil-miktub tad-deċiżjoni msemmija tal-qorti li minnha jkun qed isir l-appell. Jekk tkun ingħatat deċiżjoni korrettiva rigward id-dikjarazzjoni tad-deċiżjoni, din l-iskadenza għall-appell se terġa’ tibda minn meta d-deċiżjoni korrettiva fil-ħin, jekk jitressaq wara l-iskadenza ta’ ħmistax-il ġurnata għax l-appellant ikun segwa istruzzjonijiet żbaljati mogħtija mill-qorti.
Barra minn hekk, irid ikun enfasizzat li d-deċiżjoni tista’ tiġi infurzata b’mod preliminari, jiġifieri tista’ tiġi infurzata anki jekk tkun għadha mhix eżegwibbli minħabba li tkun ġiet appellata.
Fir-Repubblika Ċeka, huwa meħtieġ li tiġi ddepożitata mal-qorti kwalunkwe proposta għall-infurzar ta’ deċiżjoni dwar ir-responsabbiltà tal-ġenituri; il-proċedura matul l-infurzar tad-deċiżjoni tiġi rregolata mill-Kodiċi tal-Proċedura Ċivili.
F’dan il-każ, huwa meħtieġ li l-proposta għall-infurzar tad-deċiżjoni titressaq quddiem il-Qorti Distrettwali, li hija kompetenti għad-distrett fejn il-minuri jkun residenti. Proposta ta’ din ix-xorta, li trid tinkludi l-informazzjoni kollha rilevanti (l-indikazzjoni tal-parti obbligata, il-parti awtorizzata, id-definizzjoni ta’ l-ambitu u tal-kontenut ta’ l-obbligu, id-definizzjoni ta’ l-iskadenza biex ikun issodisfat l-obbligu msemmi u l-ispeċifikazzjoni ta’ dak li jissejjaħ titlu eżegwibbli – id-deċiżjoni li għandha tiġi infurzata), trid tinkludi kopja tad-deċiżjoni (jew il-ftehim approvat mill-qorti dwar it-trobbija ta’ minuri jew ir-regolamentazzjoni tal-kuntatt ma’ minuri), inkluża konferma li din tista’ tiġi infurzata. Qabel ma tordna l-infurzar tad-deċiżjoni, il-qorti se titlob lill-parti li tkun qiegħda tirrifjuta li tissottometti ruħha għad-deċiżjoni tal-qorti jew li ma tkunx qiegħda taderixxi mal-ftehim approvat mill-qorti dwar it-trobbija ta’ minuri jew il-ftehim li jirregola l-kuntatt ma’ minuri biex tissottometti ruħha għad-deċiżjoni tal-qorti jew għall-ftehim approvat mill-qorti. Meta titlob lill-parti kkonċernata biex tagħmel dan, il-qorti se tiġbed l-attenzjoni tal-parti msemmija għall-konsegwenzi jekk tonqos milli tissodisfa r-responsabbiltajiet stabbiliti fid-deċiżjoni jew fil-ftehim. Madankollu, f’ċirkostanzi speċifiċi, il-qorti tista’ tordna l-infurzar permezz ta’ l-irtirar tat-tifel/tifla anki mingħajr din it-talba. Din il-fażi tal-proċeduri, il-qorti tista’ titlob ukoll il-parteċipazzjoni tal-korp xieraq għall-protezzjoni tal-benesseri soċjali tat-tfal. Jekk it-talba għall-konformità ma tagħti l-ebda riżultat, il-qorti se timponi multa fuq il-parti li ma tkunx aderiet b’mod volontarju mad-deċiżjoni jew mal-ftehim approvat mill-qorti dwar ir-responsabbiltà tal-ġenituri; il-multa tista’ tiġi imposta wkoll b’mod ripetut, f’liema każ il-multi individwali ma jridux ikunu ta’ iktar minn 50,000 CZK. Minbarra dan, il-qorti tista’ tordna l-irtirar tat-tifel/tifla mingħand il-parti, li t-tifel/tifla mhux suppost ikun/tkun magħha fuq il-bażi tad-deċiżjoni jew tal-ftehim, u tqiegħed lit-tifel/tifla fil-kura tal-parti li kienet fdata bit-trobbija tat-tifel/tifla skond id-deċiżjoni jew il-ftehim jew li lilha għandu/għandha jkun/tkun irritornat/a t-tifel/tifla jew lill-parti li ngħatat id-dritt ta’ kuntatt mat-tifel/tifla, permezz tad-deċiżjoni jew tal-ftehim .
Id-deċiżjonijiet tal-qorti dwar ir-responsabbiltà tal-ġenituri li jinħarġu f’pajjiżi differenti jidħlu fis-seħħ fir-Repubblika Ċeka skond l-Att dwar id-Dritt Internazzjonali Privat u Proċedurali, sakemm ikunu daħlu fis-seħħ b’mod legali skond il-konferma tal-korp barrani xieraq u kienu rikonoxxuti mill-korpi Ċeki bl-eċċeżżjonijiet li ġew speċifikati wkoll fl-Att. Ladarba dawn il-kondizzjonijiet ikunu sodisfatti, il-proċedura hija analoga għall-esekuzzjoni ta’ deċiżjoni li ngħatat minn qorti Ċeka – ara t-tweġiba għall-mistoqsija preċedenti. Il-korp tagħna se jirrikonoxxi d-deċiżjonijiet barranija kollha ta’ din ix-xorta wara li jikkontrolla li jissodisfaw il-kondizzjonijiet għar-rikonoxximent; għalhekk se jirrikonoxxi deċiżjoni mingħajr il-ħruġ ta’ dikjarazzjoni speċjali fejn id-deċiżjoni msemmija se tiġi trattata daqslikieku kienet tinvolvi deċiżjoni maħruġa mill-korp tagħna.
Il-konvenzjonijiet internazzjonali li jirregolaw din il-kwistjoni u li jorbtu lir-Repubblika Ċeka jridu jkunu rrispettati u għandhom prijorità fuq il-liġi nazzjonali.
Kif diġà ġie ddikjarat aktar ’il fuq, ir-rikonoxximent ta’ deċiżjonijiet barranija fi kwistjonijiet ta’ responsabbiltà tal-ġenituri ma jinvolvix il-ħruġ ta’ dikjarazzjoni speċjali dwar id-deċiżjoni tal-korp Ċek u dan ir-rikonoxximent tad-deċiżjoni barranija mhux ippreċedut minn kwalunkwe proċedura speċjali għal rikonoxximent. L-Att dwar id-Dritt Internazzjonali Privat u Proċedurali jipprovdi li d-deċiżjoni barranija ma tistax tiġi rikonoxxuta jew imwettqa, jekk biex isir dan ikun hemm ksur ta’ l-ordni pubblika tar-Repubblika Ċeka. F’każ ta’ din ix-xorta, huwa meħtieġ li l-proposta għal dan il-għan titressaq quddiem il-qorti xierqa (ara aktar ’il fuq – mistoqsiji nri. 10 u 14).
L-Att dwar id-Dritt Internazzjonali Privat u Proċedurali jistipula li r-relazzjonijiet bejn il-ġenituri u t-tfal, inklużi t-trobbija u l-manteniment, huma rregolati mil-liġi ta’ l-Istat li tiegħu t-tifel/tifla huwa/hija ċittadin/a. Jekk it-tifel/tifla jgħix/tgħix fir-Repubblika Ċeka, dawn ir-relazzjonijiet jistgħu jiġu vvalutati skond il-liġi Ċeka, jekk dan ikun fl-aħjar interessi tat-tifel/tifla.
Dan l-Att jipprovdi wkoll li l-qrati Ċeki għandhom ġuriżdizzjoni fil-kwistjonijiet kollha li jikkonċernaw it-trobbija u l-manteniment tal-minuri u l-kwistjonijiet assoċjati kollha, sakemm il-minuri msemmija jkunu ċittadini Ċeki, anki jekk ikunu residenti barra mir-Repubblika Ċeka. Il-korp konsulari Ċek jista’ wkoll jieħu f’idejh il-kura ta’ minuri Ċeki li jkunu qegħdin jgħixu barra mill-pajjiż u li ma jkunux fil-kura tal-ġenituri u dan jista’ jagħmlu safejn tippermetti l-ġuriżdizzjoni tal-qorti, sakemm l-Istat fejn it-tifel/tifla jkun/tkun qed jgħix/tgħix jirrikonoxxi ġuriżdizzjoni ta’ din ix-xorta. Fejn jidħlu kwistjonijiet li jikkonċernaw minuri minn pajjiżi barranin li huma residenti fir-Repubblika Ċeka, il-qrati Ċeki se jistabbilixxu biss dawk il-miżuri li jkunu meħtieġa għall-protezzjoni tal-persuna u tal-proprjetà tal-minuri msemmi u mbagħad se jinformaw lill-korpi fil-pajjiż ta’ l-oriġini tal-minuri b’dawn il-miżuri. Jekk il-korp mill-pajjiż ta’ l-oriġini tal-minuri ma jimmodifikax iċ-ċirkostanzi tal-minuri fi ħdan skadenza raġonevoli, tagħmel dan il-qorti Ċeka. Fil-każ ta’ deċiżjoni li tħoll iż-żwieġ tal-ġenituri ta’ minuri li jkun/tkun qed jgħix/tgħix fit-territorju tar-Repubblika Ċeka, il-qorti se tirregola d-drittijiet u r-responsabbiltajiet tal-ġenituri fil-konfront tat-tifel/tifla għall-perjodu ta’ wara d-divorzju, sakemm il-minuri jkun/tkun se jibqa’/tibqa’ fit-territorju lokali u jekk il-pajjiż ta’ l-oriġini tal-minuri ma jimplimenta l-ebda miżura oħra.
Fir-rigward ta’ din il-kwistjoni, huwa madankollu meħtieġ li wieħed jiġbed l-attenzjoni għall-fatt li d-dispożizzjonijiet imsemmija aktar ’il fuq ta’ l-Att dwar id-Dritt Internazzjonali Privat u Proċedurali jintużaw biss, sakemm ma jkunux f’kunflitt ma’ kwalunkwe trattat internazzjonali li jorbot lir-Repubblika Ċeka. Fl- 4.3.1999, ir-Repubblika Ċeka ffirmat il-Konvenzjoni ta’ l-Aja dwar il-Ġuriżdizzjoni, il-Liġi Applikabbli, ir-Rikonoxximent, l-Infurzar u l-Kooperazzjoni fir-Rigward tar-Responsabbiltà tal-Ġenituri u tal-Miżuri għall-Protezzjoni tat-Tfal. Din il-Konvenzjoni tistabbilixxi li l-qorti jew il-korpi amministrattivi tal-parti kontraenti fejn it-tifel/tifla għandu/ha r-residenza abitwali tiegħu/tagħha għandhom l-awtorità li jistabbilixxu miżuri għall-protezzjoni tal-persuna jew tal-proprjetà tat-tifel/tifla. Dan japplika bl-eċċezzjoni ta’ l-Artikolu 7, fejn, jekk ikun hemm bidla fir-residenza abitwali tat-tifel/tifla għal pajjiż kontraenti ieħor, il-korpi tal-pajjiż kontraenti fejn it-tifel/tifla ikollu/jkollha r-residenza abitwali l-ġdida tiegħu/tagħha se jassumu l-ġuriżdizzjoni. Meta jeżerċitaw il-ġuriżdizzjoni tagħhom dwar il-protezzjoni tat-tifel/tifla u tal-proprjetà tiegħu/tagħha, il-korpi tal-partijiet kontraenti jużaw il-liġi tagħhom stess. Madankollu, jekk il-protezzjoni tal-persuna jew tal-proprjetà tat-tifel/tifla ikun jeħtieġ hekk, dawn jistgħu jużaw jew iqisu, b’mod eċċezzjonali, il-liġi ta’ pajjiż ieħor li miegħu s-sitwazzjoni partikolari hija fundamentalment relatata. Jekk ir-residenza abitwali tat-tifel/tifla tinbidel u jekk it-tifel/tifla se jgħix/tgħix f’pajjiż kontraenti ieħor, il-kondizzjonijiet għall-użu tal-miżuri adottati fil-pajjiż fejn it-tifel/tifla oriġinarjament kellu/kellha r-residenza abitwali tiegħu/tagħha huma bla ħsara għal-liġi ta’ l-Istat il-ġdid miż-żmien tal-bidla fir-residenza. Ir-rikonoxximent jew l-annullament tar-responsabbiltà legali tal-ġenituri (mingħajr l-intervent ta’ qorti jew ta’ korp amministrattiv) huwa bla ħsara għal-liġi tal-pajjiż fejn it-tifel/tifla ikollu/jkollha r-residenza abitwali tiegħu/tagħha. Ir-rikonoxximent jew l-annullament tar-responsabbiltajiet tal-ġenituri skond ftehim jew att legali unilaterali (mingħajr l-intervent ta’ qorti jew ta’ korp amministrattiv) huwa bla ħsara għal-liġijiet ta’ l-Istat fejn it-tifel/tifla kellu/kellha r-residenza abitwali tiegħu/tagħha fiż-żmien meta daħal fis-seħħ il-ftehim jew l-att legali unilaterali. Ir-responsabbiltajiet tal-ġenituri, li jkunu jeżistu skond il-liġi tal-pajjiż fejn it-tifel/tifla kellu/kellha r-residenza abitwali tiegħu/tagħha, jibqgħu fis-seħħ wara li tinbidel ir-residenza abitwali tat-tifel/tifla għal pajjiż ieħor. Jekk ir-residenza abitwali tat-tifel/tifla tinbidel, ir-rikonoxximent legali tar-responsabbiltajiet tal-ġenituri fil-konfront ta’ individwu, li sa dak iż-żmien ma kellux responsabbiltajiet ta’ din ix-xorta, se tkun bla ħsara għal-liġi tal-pajjiż fejn it-tifel/tifla ikollu/jkollha r-residenza abitwali l-ġdida tiegħu/tagħha. L-eżerċizzju tar-responsabbiltajiet tal-ġenituri huwa bla ħsara għal-liġi tal-pajjiż fejn it-tifel/tifla ikollu/jkollha r-residenza abitwali tiegħu/tagħha. Jekk ir-residenza abitwali tat-tifel/tifla tinbidel, dan se isir bla ħsara għal-liġi tal-pajjiż fejn it-tifel/tifla ikollu/jkollha r-residenza abitwali l-ġdida tiegħu/tagħha.
Barra minn hekk, il-Konvenzjoni tat-2 ta’ Ottubru 1973 dwar ir-Rikkonoximent u l-Infurzar tad-Deċiżjonijiet li Għandhom x’Jaqsmu ma’ l-Obbligi tal-Manteniment u l-Konvenzjoni Ewropea ta’ l-20 ta’ Mejju 1980 dwar ir-Rikonoxximent u l-Infurzar tad-Deċiżjonijiet li Jikkonċernaw il-Kustodja tal-Minuri u dwar ir-Radd tal-Kustodja tat-Tfal jorbtu wkoll.
Links għal websajts:
Il-qrati fir-Repubblika Ċeka -
In-Netwerk Ġudizzjarju Ewropew fil-Qasam Ċivili u Kummerċjali – folji ta’ informazzjoni dwar ir-responsabbiltà tal-ġenituri
Servizzi ta’ konsulenza għaż-żwiġijiet, il-familji u r-relazzjonijiet interpersonali
« Risponsabilità tal-ġenituri - Informazzjoni Ġenerali | Repubblika Ċeka - Informazzjoni Ġenerali »